ชวนเกษตรกรผู้ปลูกกล้วยไม้ พลิกวิกฤตโควิด เพิ่มโอกาสสร้างรายได้ ขายผ่านเว็ปไซต์เกษตรกรออนไลน์
นายเข้มแข็ง ยุติธรรมดำรง อธิบดีกรมส่งเสริมการเกษตร เปิดเผยว่า สถานการณ์โควิด-19 ส่งผลกระทบต่อภาคการผลิตกล้วยไม้ของไทยเป็นอย่างมาก จากปัญหาเกษตรกรผู้ปลูกกล้วยไม้และผู้ประกอบการที่เกี่ยวข้องที่ไม่สามารถส่งออกกล้วยไม้ไปต่างประเทศได้ จึงจำเป็นต้องกระตุ้นความต้องการซื้อของผู้บริโภค เพิ่มมูลค่าสินค้าและขยายช่องทางตลาดของกล้วยไม้คุณภาพภายในประเทศให้มากขึ้น กรมฯจึงมีแนวทางส่งเสริมและพัฒนาตลาดกล้วยไม้คุณภาพภายในประเทศ ดำเนินการควบคู่กับนโยบายตลาดนำการผลิตและนโยบายตลาดสินค้าเกษตรออนไลน์ ของนายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ขณะที่กรมส่งเสริมการเกษตรได้จัดทำแผนปฏิบัติการด้านกล้วยไม้ พ.ศ. 2563 – 2565 ขึ้น โดยกำหนดวิสัยทัศน์ “ภายในปี พ.ศ.2565 กล้วยไม้ไทยจะมีมูลค่าเพิ่มขึ้นจากการพัฒนากล้วยไม้คุณภาพ” เพื่อใช้เป็นแนวทางในการพัฒนาการผลิตกล้วยไม้ทุกประเภทและทุกสกุล รวมทั้งมูลค่าการส่งออกและมูลค่าหน้าสวนที่เกษตรกรจะสามารถจำหน่ายได้สูงขึ้น โดยมุ่งเน้นการพัฒนาคุณภาพ ทั้งประเภทกล้วยไม้ตัดดอก กิ่งและต้นกล้วยไม้ การดูแลสวนและต้นกล้วยไม้ทั้งก่อนและหลังการเก็บเกี่ยว ให้มีความแข็งแรง สมบูรณ์ ปราศจากโรคและแมลง พัฒนาสายพันธุ์ให้มีความหลากหลายและตรงกับความต้องการของตลาด รวมทั้งการพัฒนาด้านบรรจุภัณฑ์กล้วยไม้และวิธีการนำเสนอสินค้านอกจากนี้ โควิด-19 ยังส่งผลกระทบมูลค่าการส่งออกกล้วยไม้ลดลง จากปี 2562 จำนวน 2,654 ล้านบาท เหลือ 1,741 ล้านบาท ในปี 2563 และยังส่งผลกระทบต่อเนื่องมาจนถึงปัจจุบัน ทั้งนี้ จึงสนับสนุนแนวทางสำหรับการเริ่มต้นทำธุรกิจกล้วยไม้ออนไลน์ การสร้างแบรนด์และเทคนิคการขายผ่านระบบออนไลน์ รวมทั้งการบริหารจัดการสินค้าและการขนส่งกล้วยไม้ในธุรกิจออนไลน์ พร้อมเชิญชวนประชาชน ผู้บริโภคร่วมช้อปสินค้า “Flash Sale” กล้วยไม้ลูกผสมหลากสีสัน ที่ส่งตรงจากสวนเกษตรกรและกล้วยไม้หายาก ในราคาพิเศษ และช้อปสินค้าอีกหลากหลายจาก www.ตลาดเกษตรกรออนไลน์.com อีกช่องทางหนึ่งด้วย